Rocheta
Rocheta, seu missile igneum vel radius ignifer, est missile, astronavis, vehiculum aërium, vel aliud vehiculum quod impetu e machina rochetica propellitur. Rocheta multo longius a terra nostra abscedere potest quam aeronavis vel aeroplanum quod non nisi per aera volare potest. Rocheta propellitur secundum eam legem naturalem de actione et reactione virium quae ab Isaaco Newtono inventa est et hoc fere proponit: Cum a quodam corpore aliud corpus emittitur illud corpus contrariam in partem propellitur idque tanto vehementius quanto hoc corpus et pondere maius est et celerius emittitur. E rocheta parva corpuscula maxima velocitate retrorsum emittuntur ut ipsa rocheta vi contraria adeo propellatur ut e gravitationis campo terrae excedere possit.